በድምፃዊ ሃጫሉ ግድያ በቀጥታ ተሳትፈዋል በተባሉ ተጠርጣሪዎች ላይ ክስ ማዘጋጀቱን ዓቃቤ ሕግ አስታወቀ
‹‹በድርድርና ሽምግልና የሚለቀቅ የወንጀል ተጠርጣሪ አይኖርም››አቶ ፈቃዱ ፀጋ፣ ምክትል  ጠቅላይ ዓቃቤ ሕግ ሰኔ 22 ቀን 2012 ዓ.ም. ምሽት ላይ ገላን ኮንዶሚኒየም አካባቢ በተገደለው ድምፃዊ ሃጫሉ ሁንዴሳ ግድያ ላይ በቀጥታ በተሳተፉ ተጠርጣሪዎችና በማግሥቱ ከሰኔ 23 እስከ 25 ቀን 2012 ዓ.ም. በተለያዩ አካባቢዎች ግድያውን ምክንያት በማድረግ የተለያዩ የወንጀል ድርጊቶችን በመፈጸም በተጠረጠሩ ግለሰቦች ላይ፣ በሦስት መዝገቦች ክስ ማዘጋጀቱን የፌዴራል ጠቅላይ ዓቃቤ ሕግ ጳጉሜን 2 ቀን 2012 ዓ.ም. አስታወቀ፡፡በቅርቡ የተሾሙት የፌዴራል ጠቅላይ ዓቃቤ ሕግ ምክትል ጠቅላይ ዓቃቤ ሕግ ፈቃዱ ፀጋ ለመገናኛ ብዙኃን እንዳስታወቁት፣ ዓቃቤ ሕግ ፌዴራል ፖሊስ ያደረገውን የምርመራ መዝገብ ተቀብሎ ቀዳሚ ምርመራ በሚያስፈልጋቸው መዝገቦች ላይ ውሳኔ በማሳለፍ ምስክሮችን አሰምቶ አጠናቋል፡፡ ይህም በእነ እስክንድር ነጋ (ሦስት ተጠርጣሪዎች) ላይ ስድስት ምስክሮችንና በእነ አቶ ጃዋር መሐመድ ላይ ከ15 ምስክሮች አሥሩን ሰምቶ አጠናቋል ብለዋል፡፡ የቀዳሚ ምርመራ በማያስፈልጋቸው ላይ ክስ አዘጋጅቶ ማጠናቀቁንም ገልጸዋል፡፡ ዓቃቤ ሕግ በሦስት መዝገቦች ክስ የሚመሠርት ሲሆን፣ ድምፃዊ ሃጫሉን በመግደል በቀጥታ በተሳተፉ ተጠርጣሪዎች ጥላሁን ያሚና ላምሮት ከማል፣ አብዲ ዓለምአየሁና ከበደ ገመቹ በተባሉት ግለሰቦች ላይ እስከ  ሐሙስ ጳጉሜን 5 ቀን 2012 ዓ.ም. ክስ እንደሚመሠረት ተናግረዋል፡፡በቀዳሚ ምርመራ መዝገብ ስድስት ምስክሮች በተሰማባቸው የባልደራስ ለእውነተኛ ዴሞክራሲ አመራሮች አቶ እስክንድር ነጋና አቶ ስንታየሁ ቸኮል ላይም፣ ክስ እየተዘጋጀ መሆኑንና በዚህ ዓመት ክስ እንደሚመሠረት አቶ ፈቃዱ አስረድተዋል፡፡ በእነ አቶ ጃዋር መዝገብ 14 ተጠርጣሪዎች ላይ በሁለት መዝገብ ክስ እንደሚመሠረት የገለጹት አቶ ፈቃዱ፣ በቀዳሚ ምርመራ ጊዜ ምስክሮች ባልተሰማባቸው አራት ተጠርጣሪዎች ላይ እስከ ጳጉሜን 5 ቀን 2012 ዓ.ም. ድረስ በፍርድ ቤቱ ትዕዛዝ መሠረት ክስ እንደሚመሠርቱ ተናግረዋል፡፡ ነሐሴ 30 ቀን 2012 ዓ.ም. የቀዳሚ ምርመራ መዝገብ ላይ ምስክርነት የሰጡ ምስክሮች ቃል ግልባጭ እንደ ደረሳቸው አረጋግጠው፣ በፍርድ ቤት ትዕዛዝ መሠረት እስከ መስከረም 8 ቀን 2012 ዓ.ም. ድረስ ክስ እንደሚመሠርቱም ምክትል ዓቃቤ ሕጉ ጠቁመዋል፡፡ ከድምፃዊው ግድያ ጋር ተያይዞ በተለይ በኦሮሚያ በተለያዩ አካባቢዎች በተፈጠሩ የወንጀል ድርጊቶች ተጠርጥረው ምርመራ ሲደረግባቸው በነበሩ ተጠርጣሪዎችም ላይ የሚደረገው ምርመራ በአብዛኛው መጠናቀቁን ገልጸው፣ በሚቀጥለው ሳምንት የመስከረም ወር 2013 ዓ.ም. መጀመርያ ሳምንት ውስጥ ክስ እንደሚመሠረት ተናግረዋል፡፡መንግሥት ከተጠርጣሪዎች ጋር ያለውን የወንጀል ጉዳይ በድርድርና በሽምግልና ሊፈታ እየተሠራ መሆኑን በሚመለከት ለተነሳላቸው ጥያቄ አቶ ፈቃዱ እንደገለጹት፣ ክስ እንዲቀር የሚያደርግ ሕግም ሆነ ሌላ ነገር የለም፡፡ በልዩ ሁኔታና በጠባቡ የሚተረጎም አንድ አዋጅ ያለው የፌዴራል ጠቅላይ ዓቃቤ ሕግን እንደገና ለማቋቋም የወጣው አዋጅ ቁጥር 943/2008 መሆኑን ጠቁመው፣ እሱም ለሕዝብና ለመንግሥት ጥቅም ሲባል ክስ ሊቋረጥ እንደሚችል ከመደንገግ በስተቀር ሌላ ነገር እንዳልሆነ አስረድተዋል፡፡ በመሆኑም በተያዘው የምርመራ ሒደት በድርድርም ሆነ በሽምግልና የሚፈታ ተጠርጣሪ እንደሌለ አስታውቀዋል፡፡